ตลท.หวั่นกฎกองรีทเข้ม
บลจ.เร่งเข็นกองทุนอสังหาริมทรัพย์ออกขาย
20 มี.ค. 2555

บลจ.เร่งเข็นกองทุนอสังหาริมทรัพย์ออกขาย หวั่นกองรีทได้ประโยชน์ไม่เท่าเดิม ตลท.ชี้กองรีทมีข้อจำกัดเยอะ แนะ ก.ล.ต.มองประโยชน์นักลงทุน
แหล่งข่าวจากอุตสาหกรรมกองทุนรวมอสังหาริมทรัพย์ เปิดเผยว่า ปีนี้บริษัทหลักทรัพย์จัดการกองทุน (บลจ.) จะมีการเพิ่มทุนจดทะเบียนและออกกองทุนรวมอสังหาริมทรัพย์ใหม่ไม่ต่ำกว่า 5 กองทุน เพราะหากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ประกาศหลักเกณฑ์ในการจัดตั้งกองทรัสต์เพื่อการลงทุนในอสังหาริมทรัพย์ (รีท) แล้ว กองทุนอสังหาริมทรัพย์จะไม่สามารถเพิ่มทุนหรือจัดตั้งกองทุนใหม่ได้ 
“กองทุนกังวลว่า การจัดตั้งกองรีทจะไม่ได้รับสิทธิประโยชน์ทางภาษีแบบเดียวกับกองทุนอสังหาริมทรัพย์” แหล่งข่าวเปิดเผย
นายชนิตร ชาญชัยณรงค์ รองผู้จัดการสายงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย (ตลท.) กล่าวว่า ก.ล.ต.ควรจะพิจารณารายละเอียดกฎเกณฑ์การจัดตั้งกองรีท โดยคำนึงถึงผลประโยชน์ของนักลงทุน เนื่องจากเกณฑ์บางอย่างของกองรีทมีข้อจำกัดมากกว่ากองทุนอสังหาริมทรัพย์ 
“กองทุนอสังหาริมทรัพย์เป็นตัวเลือกที่น่าสนใจของนักลงทุน ปัจจุบันมูลค่ากองทุน 1.03 แสนล้านบาท หรือ 1% ของมูลค่าหลักทรัพย์ตามราคาตลาด (มาร์เก็ต แคป) และตั้งแต่ปี 2546 มีการจ่ายเงินปันผลแล้วทั้งหมด 2.92 หมื่นล้านบาท โดยเมื่อวันที่ 5 ม.ค. 2555 ปันผลเฉลี่ย 7.83% และเมื่อครึ่งแรกของปีก่อน กองทุนอสังหาริมทรัพย์ให้ผลตอบแทนจากเงินปันผล 7.56% สูงกว่าประเทศอื่นในภูมิภาคที่เฉลี่ยอยู่ที่ 5.40%” นายชนิตร กล่าว 
สำหรับกองทุนรวมอสังหาริมทรัพย์และสิทธิการเช่า เทสโก้ โลตัส รีเทล โกรท (TLGF) เข้าซื้อขายวันแรกปิดตลาดที่ 11.40 บาทต่อหน่วย ซึ่งสูง 9.61% จากราคาขายครั้งแรก (ไอพีโอ) ที่ 10.40บาทต่อหน่วย มูลค่าการซื้อขาย 1,948.79 ล้านบาท